6 ประเทศสมาชิกกลุ่มแม่โขง-ล้านช้าง เห็นชอบร่วมกันทำแผนจัดการน้ำภายใต้กรอบความร่วมมือแม่โขง-ล้านช้าง ด้วยการเร่งสร้างกลไกเข็มแข็งการบริหารจัดการการใช้น้ำจากแม่น้ำโขงบนพื้นฐานการใช้ประโยชน์ร่วมกันในอนาคต
นายเทวัญ ลิปตพัลลภ รัฐมนตรีประจำสำนักนายกรัฐมนตรี พร้อมด้วย นายสมเกียรติ ประจำวงษ์ เลขาธิการสำนักงานทรัพยากรน้ำแห่งชาติ (สทนช.) ในฐานะหัวหน้าคณะทำงานร่วมสาขาทรัพยากรน้ำของประเทศไทย (Joint Working Group) และผู้แทนกระทรวงการต่างประเทศ ได้เดินทางเข้าร่วมการประชุมหารือโต๊ะกลมระดับรัฐมนตรีด้านการจัดการทรัพยากรน้ำ ภายใต้กรอบความร่วมมือ "แม่โขง-ล้านช้าง (MLC) ครั้งที่ 1 ณ กรุงปักกิ่ง สาธารณรัฐประชาชนจีน         นายเทวัญ ลิปตพัลลภ รัฐมนตรีประจำสำนักนายกรัฐมนตรี กล่าวว่า ที่ประชุมสรุปผลการทำงานที่ผ่านของกรอบความร่วมมือและกลไกการทำงาน พร้อมทิศทางในอนาคต โดยประเทศสมาชิกกลุ่มแม่โขง-ล้านช้าง 6 ประเทศ คือ กัมพูชา สปป.ลาว เมียนมา ไทย เวียดนาม และจีน ได้เห็นชอบร่วมกันพัฒนากรอบความร่วมมือให้เป็นรูปธรรม เพื่อการแลกเปลี่ยนข้อมูลและการใช้แม่น้ำร่วมกันด้วยการเคารพสิทธิของการใช้น้ำของประเทศต้นน้ำและประเทศท้ายน้ำ โดยจีนในฐานะผู้นำกรอบความร่วมมือแม่โขง-ล้านช้างแสดงจุดยืนคำนึงถึงการเคารพสิทธิการใช้น้ำบนพื้นฐานของผลประโยชน์ร่วมกันตลอดลำน้ำ และการตอบสนองเป้าหมายการพัฒนาที่ยั่งยืนขององค์กรสหประชาชาติ เช่น การเปลี่ยนแปลงของสภาพภูมิอากาศโลก         ทั้งนี้ ในการประชุมครั้งนี้เปิดโอกาสให้รัฐมนตรีของประเทศสมาชิกได้พูดเกี่ยวกับการบริหารจัดการทรัพยากรน้ำของแต่ละประเทศ ผลลัพธ์จากความร่วมมือแม่โขง-ล้านช้าง และทิศทางความร่วมมือในอนาคตด้วย ในส่วนของประเทศไทยแสดงเจตจำนงว่า กรอบ MLC เป็นความร่วมมือจัดการทรัพยากรน้ำที่มีการพัฒนารวดเร็วและเป็นไปในเชิงบวก จึงควรมีกลไกความร่วมมือที่ชัดเจนมีประสิทธิภาพมากขึ้น เช่น การแลกเปลี่ยนข้อมูลปริมาณน้ำทั้งปีให้ประเทศท้ายน้ำสามารถนำข้อมูลมาใช้วางแผนบริหารจัดการน้ำ หรือแจ้งเตือนภัยให้กับประชาชนริมฝั่งแม่น้ำโขงได้รวดเร็วและทันเวลา        ด้าน นายสมเกียรติ ประจำวงษ์ เลขาธิการสำนักงานทรัพยากรน้ำแห่งชาติ (สทนช.) กล่าวว่า ไทย ได้สนับสนุนความร่วมมือกรอบแม่โขง-ล้านช้าง และกรอบคณะกรรมาธิการแม่น้ำโขง (MRC) ในลักษณะเกื้อกูลกัน โดยคณะกรรมาธิการแม่น้ำโขงมีข้อมูลที่บันทึกจำนวนมากและเป็นประโยชน์เกี่ยวกับการบริหารจัดการน้ำ ซึ่งการประชุมครั้งนี้ได้มีการลงนาม MOU ระหว่าง LMC Water Center และ MRCS เชื่อมั่นว่าศูนย์น้ำทั้งสองจะสามารถแบ่งปันข้อมูลใช้บริหารจัดการน้ำแบบบูรณาการอย่างยั่งยืนให้กับอนุภูมิภาคลุ่มแม่น้ำโขง – ล้านช้างในอนาคต ทั้งนี้ ไทยยังเสนอขอให้มีการสนับสนุนการจัดตั้งคณะกรรมการหรือคณะทำงานประเมินผลกระทบสิ่งแวดล้อมและระบบนิเวศของแม่น้ำโขง หรือประเด็นโดดเด่นที่ควรได้รับความสนใจ จากกรณีระดับน้ำส่งผลกระทบต่อวิถีชีวิตความเป็นอยู่ของชุมชนริมฝั่งแม่น้ำโขง เช่น ระดับน้ำที่ต่ำมากจนเป็นอุปสรรคส่งผลต่อการดำรงชีพในการทำประมงหรือการเดินเรือ โดยจะขอความร่วมมือจากจีนพิจารณาบรรเทาความเดือดร้อนให้กับประชาชนเป็นครั้งคราว และให้จัดตั้งคณะทำงานเฉพาะกิจร่วมติดตามและป้องกันสถานการณ์ภัยแล้ง